Ján Hudacký

Mladosť a štúdium

Ján Hudacký sa narodil 24. februára 1959 vo Vranove nad Topľou. V roku 1983 ukončil štúdium na Elektrotechnickej fakulte TUKE. Následne absolvoval medzi rokmi 1991-2000 viaceré krátkodobé a semestrálne študijné programe zamerané na manažment, podnikateľstvo a ekonomický rozvoj v Spojenom kráľovstve, Francúzsku, USA a Izraeli.

Profesionálna kariéra

Po ukončení štúdia najprv pracoval na JRD v obci Soľ ako hlavný energetik. Medzi rokmi 1986-1992 pôsobil ako vývojový pracovník, neskôr vedúci marketingový pracovník vo firme ZPA-KŘIŽÍK Prešov. V roku 1992 sa stal riaditeľom Podnikateľského poradenského centra v Prešove. To sa v roku 1993 pretransformovalo na Regionálne poradenské a investičné centrum (RPIC). Hudacký bol riaditeľom RPIC až do roku 2004. V rokoch 2009-2010 opätovne pôsobil v RPIC ako projektový manažér. Okrem iného bol tiež viceprezidentom Asociácie kresťanských podnikateľov a manažérov.
Po ukončení pôsobenia v NR SR v roku 2016 pracuje Hudacký ako vlastník poradenskej spoločnosti JH Consultancy s.r.o., predseda Správnej rady RPIC Prešov a predseda Inštitútu kresťanskej sociálnej politiky.

Politická kariéra

Do politiky Hudacký vstúpil v roku 1992, kedy sa stal členom strany KDH. V roku 2004 kandidoval za KDH v prvých eurovoľbách a bol zvolený za europoslanca, s členstvom vo frakcii Európskej ľudovej strany (EPP-ED). V EP bol členom Výboru pre priemysel, výskum a energetiku (ITRE) a Delegácie pre vzťahy s Mercosurom. Angažoval sa okrem iného za podporu rozvoja jadrovej energetiky. Taktiež bol náhradník vo Výbore pre hospodárske a menové veci a v Delegácii pre vzťahy so Švajčiarskom, Islandom a Nórskom a pri Spoločnom parlamentnom výbore Európskeho hospodárskeho priestoru (EHP). Vo voľbách do VÚC v roku 2009 kandidoval v Prešovskom samosprávnom kraji na funkciu predsedu VÚC. Ako kandidát pravicovej koalícia KDH, SDKÚ-DS, SaS získal v prvom kole 37 340 hlasov (24,66 %) a postúpil do druhého kola spolu s vtedajším županom Petrom Chudíkom. V druhom kole získal Hudacký 53 686 hlasov (45,93 %) a nebol zvolený.
V parlamentných voľbách v roku 2010 bol na kandidátke KDH zvolený za poslanca NR SR, avšak mandát nezastával, keďže bol menovaný za štátneho tajomníka na Ministerstve dopravy, výstavby a regionálneho rozvoja Slovenskej republiky. Funkciu zastával do predčasných parlamentných volieb v marci 2012. V nich bol opätovne zvolený za poslanca NR SR. V rokoch 2012-2016 bol predsedom parlamentného Výboru pre hospodárske záležitosti. V roku 2013 opätovne kandidoval do úradu predsedu Prešovského samosprávneho kraja vo voľbách do VÚC, ako kandidát pravicovej koalície KDH, SDKÚ-DS, MOST-HÍD. Znovu skončil na druhom mieste po opätovnej prehre s Petrom Chudíkom. V prvom kole volieb získal 39 105 hlasov (30,28 %), avšak keďže kandidát Smeru-SD Chudík získal už v prvom kole 53,78 % hlasov, bol zvolený za predsedu a druhé kolo voľby sa nekonalo. Vo februári 2018 sa ako bývalý podpredseda KDH podpísal pod otvorený list členov predsedníctvu, ktorý vyzýval k tomu, aby nedošlo ku zmene názvu hnutia. Pred druhým kolom prezidentských volieb v marci 2019 vyhlásil ako predseda Inštitútu kresťanskej sociálnej politiky, aby voliči v záujme voľby menšieho zla nehlasovali za Zuzanu Čaputovú.

Osobný život

Hudacký žije v Prešove. Je ženatý, s manželkou má dve deti.